Wildbewaarder-kamp: ‘Marteldood’-saak hervatRaymond Buys Foto: news.grouperly.com Die saak teen die eienaar van ŉ weermagtipe kamp waar ŉ 15-jarige seun gesterf het, hervat Maandag in die streekshof in Vereeniging. Die verdediging hou tans sy saak aan die hof voor. Ales de Koker, kampeienaar, en sy medebeskuldigde Michael Erasmus staan tereg op aanklag van moord, kindermishandeling en aanranding met die doel om ernstige liggaamlike skade aan te rig wat verband hou met die dood van Raymond Buys (15) by die Echo Wild Game Rangers-kamp in 2011. Die hof het in Julie gehoor dat De Koker slegs ŉ karakter-profiel van Buys gedoen het, en nie die ander kinders wat saam met hom in die skool was nie, omdat hy glo “baie probleme gegee het”. Hy het gesê ondanks die seun se klagtes oor ŉ seer lyf en dat sy hande opgeswel het, is hy aangesê om met sy werk voort te gaan. Hy het die seun gesê sy lyf is seer omdat dit “te maer” is en nie sterk genoeg is nie. De Koker het gesê hy moes die kind gedwing het om te eet. Volgens hom het Buys homself doelbewus beseer om werk by die kamp te vermy. Staatsaanklaer Kobus Jacobs het gesê die nadoodse ondersoek het getoon dat vyf van die tiener se ribbes twee tot drie weke voor sy dood gebreek is. Hy is in 2011 in die hospitaal oorlede. Lees alle vorige berigte oor Echo Wild Game Rangers op Maroela Media.